Návrh

NARIADENIE VLÁDY
Slovenskej republiky
z ... 2015
o jednotných pravidlách pre riadenie rezortných športových stredísk

Vláda Slovenskej republiky (ďalej len „vláda“) podľa § 55 ods. 2 písm. zákona č. .../2015 Z. z. o športe a o zmene a doplnení niektorých zákonov (ďalej len „zákon“) nariaďuje:

§ 1
Spôsob zaraďovania športov

(1)	Športy, pre ktoré zabezpečuje rezortné športové stredisko činnosti podľa § 3 písm. c) zákona určia spoločne minister školstva, vedy, výskumu a športu Slovenskej republiky (ďalej len „minister školstva“), minister obrany Slovenskej republiky (ďalej len „minister obrany“) a minister vnútra Slovenskej republiky (ďalej len „minister vnútra“) v dohode.

(2)	Príslušnému ministrovi návrh na zaradenie športu predkladá štatutárny orgán rezortného športového strediska v riadiacej pôsobnosti tohto ministra.

§ 2
Zoznam najvýkonnejších športovcov a výkonnostné kritériá

(1)	Zoznam najvýkonnejších športovcov schvaľuje vláda na návrh ministra školstva po dohode s ministrom obrany a ministrom vnútra.

(2)	Výkonnostné kritériá pre zaraďovanie do rezortného športového strediska vydáva minister školstva na spoločný návrh štatutárnych orgánov rezortných športových stredísk. Výkonnostné kritériá sa určujú podľa jednotlivých športov. Výkonnostné kritériá možno určiť jednotne pre viac športov.

(3)	Návrh zoznamu najvýkonnejších športovcov a návrh výkonnostných kritérií vypracúva komisia, ktorej členov vymenúva a odvoláva vláda. Komisia má šesť členov, z ktorých dvoch navrhuje minister školstva, dvoch minister obrany a dvoch minister vnútra.

(4)	Za člena komisie podľa odseku 3 možno vymenovať len športového odborníka zapísaného v registri fyzických osôb v športe.

(5)	Členstvo v komisii zaniká
a)	odvolaním na návrh ministra, ktorý navrhol jeho vymenovanie,
b)	písomným vzdaním sa členstva doručením predsedovi vlády,
c)	nadobudnutím právoplatnosti rozsudku, ktorým bol člen komisie odsúdený za úmyselný trestný čin alebo uložením nepodmienečného trestu odňatia slobody,
d)	dňom výmazu z registra fyzických osôb v športe,
e)	ukončením činnosti komisie,
f)	smrťou člena komisie alebo vyhlásením člena komisie za mŕtveho.

§ 3
Zaraďovanie a vyraďovanie športovcov a športových odborníkov

(1)	Podmienkou pre zaradenie
a)	športovca do rezortného športového strediska je splnenie výkonnostných kritérií a súhlas príslušného národného športového zväzu,
b)	športového odborníka do rezortného športového strediska je súhlas príslušného národného športového zväzu.

(2)	Športovca a športového odborníka možno zaradiť do rezortného športového strediska len v rozsahu štruktúry systemizovaných miest rezortného športového strediska.

(3)	Športovca zaraďuje do rezortného športového strediska jeho štatutárny orgán na základe vyjadrenia komisie, v ktorej sú rovnomerne zastúpené ministerstvo školstva, ministerstvo obrany a ministerstvo vnútra. Vyjadrenie komisie je pre štatutárny orgán rezortného športového strediska záväzné.

(4)	Športovec môže byť zaradený len do jedného rezortného športového strediska.

(5)	Športovca možno preradiť z jedného rezortného športového strediska do iného rezortného športového strediska len so súhlasom športovca, národného športového zväzu a oboch dotknutých rezortných športových stredísk.

(6)	Športovca a športového odborníka vyraďuje z rezortného športového centra jeho štatutárny orgán na návrh vedúceho zamestnanca rezortného športového strediska zodpovedného za prípravu v príslušnom športe alebo na návrh príslušného národného športového zväzu. K návrhu vedúceho zamestnanca si štatutárny orgán rezortného športového strediska vyžiada vyjadrenie národného športového zväzu.

§ 4
Ekonomické zabezpečenie

(1)	Zaraďovanie do platových tried sa uskutočňuje podľa dosiahnutých športových výsledkov na základe umiestnenia na vrcholových medzinárodných súťažiach. Zaradenie do platovej triedy platí spravidla 24 mesiacov.

(2)	Zaradenie do platových tried v športe, ktorý nie je olympijským športom sa posudzuje individuálne s ohľadom na úroveň súťaže, záujem verejnosti o súťaž a ohlas verejnosti.

(3)	Osobný príplatok trénera zohľadňuje mimoriadnu úspešnosť trénera, veľkosť skupiny trénovaných športovcov, povaha príslušného športu, zložitosť a náročnosť riadiacej a organizačnej činnosti trénera.

(4)	Športovec a športový odborník zaradených do rezortného športového strediska môže pre svoju športovú prípravu využívať zariadenia a materiálno-technické vybavenie iného rezortného športového strediska v rozsahu, v ktorom nie sú dostupné v tom rezortnom športovom stredisku, v ktorom je športovec alebo športový odborník zaradený. O takom využívaní majetku vedie rezortné športové stredisko, ktoré je správcom tohto majetku, evidenciu.

§ 5
Zdravotná starostlivosť a testovanie

(1)	Športovcovi zaradenému do rezortného športového strediska poskytuje toto stredisko
a)	špecializovanú liečebno-preventívnu starostlivosť,
b)	regeneračnú starostlivosť,
c)	rehabilitačnú starostlivosť,
d)	testovanie v laboratóriu alebo v teréne,
e)	biochemické vyšetrenia.

(2)	Starostlivosť podľa odseku 1 môže využívať aj športovec zaradený do iného rezortného športového strediska.

§ 6
Vzájomná spolupráca

Oblasti spolupráce rezortných športových stredísk a jej rozsah určia v dohode minister školstva, minister obrany a minister vnútra. Obsah dohody ministri aktualizujú raz za dva roky.

§ 7
Spoločné ustanovenie

Dohodu podľa § 1 a 6 zverejňuje Ministerstvo školstva, vedy, výskumu a športu Slovenskej republiky vo verejnom portáli informačného systému športu do 10 pracovných dní od jej podpisu. Ak dohoda nebola podpísaná všetkými stranami v jeden deň, lehota na jej zverejnenie sa počíta odo dňa, kedy ju podpísal posledný z ministrov.

§ 8

Toto nariadenie nadobúda účinnosť 1. januára 2016.

									predseda vlády